| Leopard 2 |
| --- |
|  |
| Tipas | Pagrindinis kovinis tankas |
| Kilmės šalis |  Vokietija |
| Tarnavimas |
|
| Naudotas |  |
|
| Naudoja |  |
|
| Naudojo |  |
| Karai |  |
| Gamyba |
| Dizainas |  |
| Projektuotas |  |
| Gamintojas | Krauss–Maffei Wegmann (MMW), Rheinmetall ir kt. |
| Kaina | 2A8: €27–29 mln (2023 m.) |
| Gaminama | nuo 1979 m. |
| Variantai | A1–A8 ir kt. |
| Pagaminta | 3600 (2013 m.) |
| Specifikacijos |
| Svoris | 55–62 tonos |
| Ilgis | 7,66 m |
|
| Plotis | 3,7 m |
| Aukštis | 2,78 m |
| Įgula | 4 |
| Šarvai |  |
| Pirminė ginkluotė | L/44, L/55 arba L/55A1 120 mm Rheinmetall Rh-120 |
| Antrinė ginkluotė | 2 × 7,62 mm kulkosvaidis |
| Variklis | 1500 AG |
| Galios/Svorio santykis | 2A5: 27 AG/t |
| Transmisija |  |
| Važiuoklė | Torsioninė |
| Kuro talpa | 2A4: 1160 litrai |
| Veikimo nuotolis | 500 km |
| Greitis | 68–72 km/h |

**Leopard 2** – Vokietijoje sukurtas trečios kartos pagrindinis kovinis tankas. Aštuntajame dešimtmetyje kompanijos Krauss–Maffei sukurtas tankas pradėtas naudoti 1979 metais. Leopard 2 tapo Vakarų Vokietijos Bundesvero pagrindiniu koviniu tanku, pakeisdamas ankstesnį Leopard 1. Tankas buvo ne kartą modernizuotas ir įvairios šio tanko versijos bei modifikacijos yra naudojamos Vokietijos, daugelio Europos bei kitų šalių ginkluotuose pajėgose.

Yra dvi pagrindinės šiuo metu naudojamos ir vystomos Leopard 2 tanko linijos. Pirmoji apima tankus, pagamintus pagal Leopard 2A4 standartą ir pasižymi vertikaliai dengtais bokštelio šarvais. Antroji, pradedant nuo Leopard 2A5, turi kampuotus, strėlės formos, bokštelio uždedamuosius šarvus ir kitus patobulinimus. Pagrindinė visų Leopard 2 tankų ginkluotė yra kompanijos Rheinmetall pagaminta lygiavamzdė 120 mm patranka. Tankas naudoja skaitmeninę ugnies valdymo sistemą, lazerinį nuotolio ieškiklį ir pažangią naktinio matymo bei stebėjimo įrangą. Tanką varo V12 dyzelinis variklis su dvigubu turbokompresoriumi, gaminamas kompanijos MTU Friedrichshafen.

Dešimtajame dešimtmetyje Vokietijos kariuomenė dislokavo Leopard 2 tankus NATO KFOR taikos palaikymo misijoje Kosove. Afganistano karo metu Nyderlandų, Danijos ir Kanados pajėgos naudojo šiuos tankus NATO ISAF misijoje. Turkija Leopard 2 tankus naudojo intervencijoje Sirijos pilietiniame kare. Nuo 2023 m. Ukrainos ginkluotosios pajėgos naudoja Leopard 2 tankus Rusijos–Ukrainos kare.

Istorija
--------

### Kūrimas

Vienas iš Leopard 2 prototipų, 1979 m.
Vakarų Vokietijai vos pradėjus naudoti Leopard 1, šalies karinės pajėgos jau planavo per ateinantį dešimtmetį sukurti patobulintą tanką, todėl 1963 metais bendradarbiaujant su JAV buvo pradėtas MBT-70 tanko projektas. Tačiau kilus nesutarimams dėl tanko techninių charakteristikų, intelektinės nuosavybės teisių bei finansavimo, 1970 m. JAV projektą nutraukė. Vokietijos vyriausybė dar anksčiau, 1967 metais, paskyrė kompanijai Porsche atlikti Leopard 1 atnaujinimo galimybių studiją.

Ši studija numatė įvairius patobulinimus: buvo pridėtas automatinis sviedinių krautuvas, papildomas automatinis pabūklas ir atskiras vado periskopas. Zenitinis pabūklas galėjo būti valdomas iš transporto priemonės vidaus, o ant ištraukiamo stiebo buvo sumontuota stebėjimo kamera. Bokštelio ir korpuso forma buvo optimizuota naudojant liejamus plieninius šarvus, o pakaba, pavarų dėžė ir variklio išmetimo angos buvo patobulintos.

1969 ir 1970 metais buvo sukurti du prototipai su skirtingais komponentais, siekiant patobulinti Leopard 1 dizainą taip, kad jis atitiktų MBT-70 ugnies galios reikalavimus. Pagrindiniai prototipo tikslai buvo didelė pataikymo pirmuoju šūviu tikimybė 2 000 metrų atstumu ir galimybė tiksliai užfiksuoti taikinius judant. 1971 metais projektas buvo pavadintas *Leopard 2*, o senasis tankas įgavo pavadinimą *Leopard 1*. Tarp 1971 ir 1973 metų buvo išbandytas naujas bokštelis, stabilizatorius, pakaba, pavarų dėžė, maitinimo blokai ir kiti komponentai. Atsižvelgiant į Jom Kipuro karo pamokas buvo patobulinti šarvai.

### Bandymai JAV

Leopard 2 prototipas išbandytas Yuma bandymų aikštelėje, 1975 m.
1973 m. liepos mėnesį Vokietija ir JAV sutarė dėl poreikio labiau standartizuoti NATO tankus. Buvo skaičiuojama, kad integravus Vokietijos kompanijų jau visiškai sukurtus Leopard 2 tanko komponentus, būtų galima sumažinti JAV prototipo XM1 Abrams (kuris buvo vystomas po MBT-70) sąnaudas. 1974 m. pabaigoje buvo pasirašytas memorandumas, kad būtų atlikti Leopard 2 ir XM1 prototipų bandymai, įskaitant įvairius balistinius bandymus, siekiant palyginti jų galimybes. Vokietija išsiuntė du Leopard 2AV prototipus, vieną su 105 mm, o kitą su 120 mm patranka. Anot JAV armijos oficialaus vertinimo, abu tankai turėjo privalumų ir trūkumų. Tarp šalių vėl kilo ginčai dėl vertinimo objektyvumo ir galiausiai abi šalys nusprendė vystyti savo tankų projektus atskirai.

### Serijinė gamyba

Pirmasis serijinės gamybos tankas buvo pristatytas 1979 m. spalio 25 d. Iki 1982 m. buvo pagaminta visa pirmoji 380 Leopard 2 tankų partija. 209 pagamino kompanija Krauss–Maffei, o 171 – kompanija Maschinenbau Kiel. Per sekančius metus Vokietijos užsakytų Leopard 2 tankų skaičius padidėjo iki 2125.
Toliau reguliarūs užsakymai buvo vykdomi iki pat 1992 metų. Šaltojo karo metu per mėnesį buvo pagaminama 16 tankų. Vėlesniais dešimtmečiais tankai buvo gaminami lėčiau, tačiau KMW išlaikė pajėgumus vėl padidinti gamybos tempus, jei to prireiktų.

Modernizacijos
--------------

Leopard 2 tankai buvo ne kartą atnaujinti bei iš esmės modernizuoti. Pats pirmas variantas, kartais neformaliai vadinamas A0, buvo gaminamas nuo 1979 iki 1982 m. Nuo 1982 iki 1983 metų buvo gaminamas Leopard 2A1 variantas su atnaujintu terminiu taikikliu bei keliomis mažesnėmis modifikacijomis. Leopard 2A2 ir 2A3 modifikacijos buvo gaminamos 1984–1987 m. bei turėjo taikymosi sistemos, radijo ryšio ir kitus patobulinimus.

### Leopard 2A4

Austrijos sausumos pajėgų Leopard 2A4 variantas
Pirmoji esminė modernizacija ir šiuo metu labiausiai paplitusi Leopard 2 šeimos versija yra 2A4 variantas. Šis variantas įgijo automatinę gaisro gesinimo sistemą, pilnai skaitmeninę ugnies valdymo sistemą, galinčią naudoti naujų tipų šaudmenis ir patobulintą bokštelį su plokščiais titano–volframo šarvais. Šių tankų gamyba vyko 1985–1992 metais, o visi senesni modeliai buvo modernizuoti iki 2A4 standarto. 1994 metais Vokietija iš viso turėjo 2125 naujai pagamintus ar atnaujintus 2A4 tankus, o Nyderlandai turėjo 445 tankus. Daugelis jų vėliau buvo parduota kitoms šalims. Leopard 2A4 buvo licencijuotas ir gaminamas Šveicarijoje kaip **Panzer 87** *Leopard* arba **Pz 87**, kurių iš viso buvo pagaminta 380.

Šio variantu pagrindu išsivystė atskira 2A4 linija su įvairiais atnaujinimais ir modernizacijomis, skirtomis šalims, į kurias šis tankas buvo eksportuojamas, tarp jų: 2A4CHL variantas Čilei, 2A4M CAN variantas Kanadai, 2RI variantas Indonezijai, 2A4TR modernizacija Turkijoje ir kt.

### Leopard 2A5, 2A6 ir 2A7

Leopard 2A6 tankas Vokietijos ginkluotosiose pajėgose
1998 metais 2A4 variantas buvo patobulintas ir sukurtas Leopard 2 *Improved* prototipas. Daugiausia dėmesio buvo skirta šarvų tobulinimui, įvedant papildomus pleišto formos šarvus bokšto priekyje, taip pat korpuso ir stogo šarvus, žymiai pagerinančius apsaugą nuo kumuliacinių sviedinių. Šis patobulintas tankas dalyvavo konkurse Švedijoje, kur varžėsi su prancūzų Leclerc bei JAV M1A2 Abrams. Švedija nusprendė įsigyti šį tanko variantą, bet su papildomais patobulinimais, ir Švedijos ginkluotosiose pajėgose šis tankas buvo įvestas kaip **Stridsvagn 122** (kartais dar vadinamas Leopard 2A5S). Patobulintas tankas tapo naujo Leopard A5 varianto pagrindu. Tarp kitų patobulinimų buvo pilnai elektrinis bokštelio valdymas, pakeitęs hidraulinį valdymą.

2001 metais tarnybą pradėjo Leopard 2A6 variantas, kuris buvo reikšmingas atnaujinimas. Vienas iš svarbiausių pakeitimų buvo nauja Rheinmetall 120 mm L/55 lygiavamzdė patranka, kuri pakeitė iki tol naudotą L/44. Šio varianto pagrindu taip pat išsivystė atskira 2A6 linija su įvairiomis vėlesnėmis modernizacijomis, įskaitant 2A6M CAN variantą Kanadai, 2A6 HEL variantą Graikijai, Ispanijos modernizaciją 2A6E / 2E bei Lenkijos modernizaciją 2PL.

Leopard 2A7 variantas yra tolimesnis 2A6 patobulinimas, galintis naudoti naujesnius sviedinius bei turintis atnaujintus pasyvius šarvus, naują ant stogo montuojamą stabilizuotą panoraminį taikiklį, trečios kartos termovizorius, naują lazerinį nuotolio ieškiklį ir pagalbinį maitinimo bloką.

### Leopard 2A8

2A8 variantas yra šuo metu pats naujausias gaminamas tanko modelis, kurį 2023 m. užsakė Bundesveras ir Italijos ginkluotosios pajėgos. Vienas svarbiausių šio variantų patobulinimų yra integruota Izraelio gamybos Trophy aktyvios apsaugos sistema. Šios sistemos radarai geba stebėti erdvę aplink tanką 360 laipsnių kampu ir paleisti šaudmenį į atskriejančią grėsmę, pvz. granatsvaidžio sviedinį ar droną.

### Kiti variantai

Panzerschnellbrücke Leguan mobilus tiltas
Leopard 2 kėbulo ir važiuoklės pagrindu taip pat buvo sukurta šarvuotų inžinerinių mašinų: *Panzerschnellbrücke Leguan* ir Leopard 2L mobilieji tiltai, *Leopard 2R* minų valymo tankai, AEV 3 Kodiak inžinerinė karinė mašina, šarvuotosios remonto ir evakavimo mašinos *Bergepanzer BPz3 Büffel* ir *WISENT 2*.

Dizainas
--------

L/55 patrankos, naudojamos Leopard 2E tanke, žiotys.
### Apsauga

Leopard 2 naudoja atskirus daugiasluoksnius šarvus. Šarvai susideda iš skirtingo kietumo plieno plokščių, elastingų medžiagų ir kitų nemetalinių medžiagų derinio. Devintajame dešimtmetyje buvo skaičiuojama, kad Leopard 2 priekis turėtų atlaikyti 125 mm subkalibrinį strypinį šarvamušį sviedinį (angl. *APFSDS*), iššautą iš 1500 m atstumo. Remiantis neoficialiais matavimais ir buvusių vokiečių armijos šauktinių ir profesionalių karių skaičiavimais, Leopard 2A4 modelio šarvų didžiausias fizinis storis yra 800 mm. Leopard 2A5 ir vėlesniuose modeliuose pleišto formos šarvų modulio storis padidintas iki 1500 mm. Tanko šonas ir galas apsaugo nuo sunkiųjų kulkosvaidžių, vidutinio kalibro šovinių ir senesnių tipų tankų šovinių; šonai turi pakabinamus šarvus, kad geriau apsaugotų nuo granatsvaidžių. Siekiant padidinti apsaugą nuo minų, korpuso dugno šonai pasvirę 45 laipsnių, o pats dugnas banguojantis. Tankas paprastai taip pat turi 16 dūmų skleidimo įtaisų.

### Ginkluotė

Pagrindinė visų Leopard 2 tankų ginkluotė yra kompanijos Rheinmetall pagaminta lygiavamzdė 120 mm patranka, kurios variaciją taip pat naudoja ir M1 Abrams tankas. Iki A5 varianto imtinai buvo naudojama L/44 patranka, o nuo 2A6 pradėta naudoti galingesnė L/55 patranka. Senesnės kartos tankai naudojo subkalibrinius šarvamušius sviedinius (angl. *APFSDS-T*) DM23 ir DM33 bei kumuliacinius sviedinius DM-12. Tankai su naujesne patranka gali naudoti DM53, DM63, DM73, DM11 ir kitus galingesnius bei pažangius sviedinius.

Tankai taip pat paprastai yra ginkluoti 7,62 mm kalibro kulkosvaidžiais, pvz. MG3 arba FN MAG.

Operatoriai
-----------

Šalys, naudojančios Leopard 2 tankus (2023 m. duomenys)
Šalys, naudojančios Leopard 2 tankus:

* Austrijos vėliava Austrija
* Kanados vėliava Kanada
* Čilės vėliava Čilė
* Čekijos vėliava Čekija
* Danijos vėliava Danija
* Suomijos vėliava Suomija
* Vokietijos vėliava Vokietija
* Graikijos vėliava Graikija
* Vengrijos vėliava Vengrija
* Indonezijos vėliava Indonezija
* Nyderlandų vėliava Nyderlandai
* Norvegijos vėliava Norvegija
* Lenkijos vėliava Lenkija
* Portugalijos vėliava Portugalija
* Kataro vėliava Kataras
* Singapūro vėliava Singapūras
* Slovakijos vėliava Slovakija
* Ispanijos vėliava Ispanija
* Švedijos vėliava Švedija
* Šveicarijos vėliava Šveicarija
* Turkijos vėliava Turkija
* Ukrainos vėliava Ukraina
* Jungtinių Arabų Emyratų vėliava Jungtiniai Arabų Emyratai

Šalys, planuojančios šiuos tankus įsigyti:

* Čekijos vėliava Čekija
* Italijos vėliava Italija
* Lietuvos vėliava Lietuva

Šaltiniai
---------

1. „Germany to buy 18 Leopard 2 tanks to replenish stocks -sources". *Reuters*. 2023-05-12. Nuoroda tikrinta 2024-03-02.
2. ↑  „Germany to buy 18 Leopard 2 tanks to replenish stocks -sources". *Reuters*. 2023-05-12. Nuoroda tikrinta 2024-03-02.
3. „Wirtschaft: Deutsche Panzer für Katar". *Der Tagesspiegel Online*. Suarchyvuotas originalas 2023-04-08. Nuoroda tikrinta 2023-04-08.
4. ↑  „Wirtschaft: Deutsche Panzer für Katar". *Der Tagesspiegel Online*. Suarchyvuotas originalas 2023-04-08. Nuoroda tikrinta 2023-04-08.
5. 1 2 3 4 5 6 7 8 9 10  Gelbart 1996, pp. 33–34.
6. 1 2 3 4 5 6 7  Beaumont, Peter (2023-01-25). „Leopard 2 tanks: what are they and why does Ukraine want them?". *The Guardian*. Nuoroda tikrinta 2024-03-30.
7. ↑  Jerchel & Schnellbacher 1998, p. 28.
8. ↑  „„Leopard 2", „M1 Abrams" ir kiti: kuo pagrindiniai tankai skiriasi tarpusavyje?". *15min.lt*. 2024-03-30. Nuoroda tikrinta 2024-03-30.
9. ↑  „Ukraine war: Germany sends much-awaited Leopard tanks". *BBC*. 2023-03-28. Nuoroda tikrinta 2024-03-30.
10. ↑  Jerchel & Schnellbacher 1998, p. 3.
11. ↑  Beecher, William (1970-01-21). „U.S. and Bonn End 7-Year Joint Effort to Build a Tank". *The New York Times*. Suarchyvuota iš originalo 2018-08-26. Nuoroda tikrinta 2018-08-26.
12. ↑  Krapke 2004, p. 19.
13. ↑  Krapke 2004, p. 20.
14. ↑  Krapke 2004, p. 22.
15. ↑  Jerchel & Schnellbacher 1998, p. 5.
16. ↑  Hilmes, Rolf (1983). *Kampfpanzer Entwicklungen der Nachkriegszeit* (vokiečių). Soldat Und Technik. p. 27. ISBN 9783524890012.
17. ↑  Jerchel & Schnellbacher 1998, pp. 6–7.
18. ↑  Krapke 2004, p. 27.
19. ↑  Krapke 2004, p. 30.
20. ↑  Staats, Elmer B. (1977-11-28). *Department Of Defense Consideration Of West Germany's Leopard As The Army's New Main Battle Tank*. United States: U.S. Government Accountability Office.
21. ↑  „Orientalische Sitten". Der Spiegel. 1977-03-14. Suarchyvuota iš originalo 2016-02-09. Nuoroda tikrinta 2015-12-16.
22. ↑  Jerchel & Schnellbacher 1998, pp. 20–21.
23. ↑  „Norway wants to buy dozens of new Leopard 2 tanks". *Defense News*. 2023-02-03.
24. ↑  Jerchel & Schnellbacher 1998, p. 17.
25. ↑  Jerchel & Schnellbacher 1998, pp. 17–18.
26. ↑  Scheibert & Schneider 1986, pp. 31–34.
27. ↑  Jerchel & Schnellbacher 1998, p. 36.
28. ↑  „Sipri: Trade Registers". *sipri.org*. Suarchyvuotas originalas 2014-04-23. Nuoroda tikrinta 2015-04-01.
29. ↑  Jerchel & Schnellbacher 1998, p. 38.
30. ↑  „Quiet Modernisation for Turkish Leopard 2 Tanks". *c4defence.com*. Suarchyvuotas originalas 2020-10-28.
31. ↑  Scheibert 1996, p. 3.
32. ↑  Rickard O. Lindström. „The Swedish Armoured Fighting Vehicle programmes: "Getting the most from protected platforms as weapon systems"" (PDF). Suarchyvuotas originalas (PDF) 2016-08-07. Nuoroda tikrinta 2023-10-16.
33. ↑  Scheibert 1996, p. 6.
34. 1 2 3  Suciu, Peter (2020-10-07). „German Army Conducted First Tests of the Leopard 2A7V Main Battle Tank". *National Interest*. Nuoroda tikrinta 2024-04-02.
35. ↑  „Breakthrough. Polish Army Takes Delivery of Leopard 2PL Tanks - Defence24.com". *defence24.com*. 2020-05-29. Nuoroda tikrinta 2020-07-09.
36. ↑  „Germany receives first Leopard 2A7 MBT". IHS Jane's Defence Weekly. Suarchyvuota iš originalo 2015-05-01. Nuoroda tikrinta 2014-12-22.
37. 1 2  Heiming, Gerhard (2023-05-25). „Rahmenvertrag für bis zu 128 Leopard 2A8 unterschrieben". *Europäische Sicherheit & Technik*. Mittler Report Verlag GmbH. Nuoroda tikrinta 2024-01-23.
38. ↑  „Brückenlegepanzer Leguan". *Bundeswehr* (vokiečių). Nuoroda tikrinta 2024-04-02.
39. ↑  „Kodiak – Armoured engineer vehicle". *Rheinmetall*. Nuoroda tikrinta 2024-04-02.
40. ↑  „30 Jahre Bergepanzer 3 Büffel". *Rheinmetall* (vokiečių). Suarchyvuotas originalas 2023-09-29. Nuoroda tikrinta 2024-04-02.
41. ↑  „FFG - ARV / AEV WISENT 2". *web.archive.org*. 2015-09-26. Suarchyvuotas originalas 2015-09-26. Nuoroda tikrinta 2023-04-22.
42. ↑  Foss, Christopher F. (2005). *Jane's Armour and Artillery 2005–2006*. Jane's IHS. p. 36. ISBN 978-0710626868.
43. 1 2  Krapke 2004, p. 60.
44. ↑  Axe, David (2023-07-07). „Ukraine’s Leopard 2A4V Tank Has Add-On Explosive Armor". *Forbes*.
45. ↑  Krapke, Paul-Werner (1984). *Das Waffensystem Kampfpanzer Leopard 2* (vokiečių). Allgemeine schweizerische Militärzeitschrift ASMZ Nr. 5/1984. p. 240.
46. 1 2  Jerchel & Schnellbacher 1998, pp. 35–36.
47. ↑  Jerchel & Schnellbacher 1998, p. 22.
48. ↑  „Rheinmetall – 120mm smoothbore system house" (PDF). Nuoroda tikrinta 2024-03-02.
49. ↑  International Institute for Strategic Studies (2023-02-15). The Military Balance 2023 (Report) (1st leid.). Routledge. ISBN 978-1032508955.
50. ↑  „Czech Republic in advanced talks for Leopard 2A8 tanks acquisition" (anglų). 2023-12-26. Nuoroda tikrinta 2024-03-28.
51. ↑  „Carri armati Leopard 2A8 e varianti speciali per l'Esercito Italiano". Ares Difesa. 2024-02-21. Nuoroda tikrinta 2024-02-28.
52. ↑  „Lithuania’s State Defence Council agrees to buy German Leopard tanks – adviser". *LRT*. 2024-01-23. Nuoroda tikrinta 2024-01-23.

Bibliografija
-------------

* Gelbart, Marsh (1996). *Tanks: main battle and light tanks*. Brassey's UK Ltd. ISBN 978-1-85753-168-8. OCLC 36171829.
* Jerchel, Michael; Schnellbacher, Uwe (1998). *Leopard 2 Main Battle Tank 1979–1998*. London: Osprey Publishing. ISBN 978-1-85532-691-0. OCLC 40544103.
* Krapke, Paul W (2004). *Leopard 2 sein Werden und seine Leistung* [*Leopard 2 becoming and achievement*] (vokiečių). Books on Demand. ISBN 978-3-83341425-1.
* Scheibert, Michael (1996). *Leopard 2 A5 Euro-Leopard* (vokiečių). Wölfersheim-Berstadt: Pudzun-Pallas-Verlag. ISBN 3-7909-0576-3.
* Scheibert, Michael; Schneider, Wolfgang (1986). *Leopard 2 Ein Spitzenprodukt deutscher Wehrtechnik* [*Leopard 2 a top product of German military technology*] (vokiečių). Dorheim: Pudzun-Pallas-Verlag. ISBN 3-7909-0265-9.


|  |  |
| --- | --- |
|  | **Vikiteka: Leopard 2** – vaizdinė ir garsinė medžiaga  |



|  |  |
| --- | --- |
|  | Šis straipsnis yra tapęs savaitės straipsniu. |